Grønlands nationaldag
Grønlands nationaldag falder den 21. juni. Dagen blev i 1983 indført som nationaldag af Grønlands tidligere Hjemmestyre. Årets længste og dermed lyseste dag var et naturligt valg – en dag hvor landet sammen fejrer sine ældgamle samt moderne kulturelle livsværdier. I 2009 var det på denne dato at Grønland fik selvstyre. Fra 2016 er Grønlands nationaldag også flagdag i Danmark, hvor statslige myndigheder flager med Grønlands flag.
Hver by har til denne dag lagt et program, som byder på gudstjenester, fællessang, taler, flaghejsning, kaffe og kage til alle, musik, folkedans, kajakopvisning og mere. På denne dag vil man kunne se flere bære deres grønlandske nationaldragt, kalaallisuut, ligesom det grønlandske flag, Erfalasorput, vil veje overalt. Det grønlandske flag blev i øvrigt hejst for første gang på landets nationaldag i 1985.
Samtidig sender Grønlands landsdækkende tv-kanal, KNR, hele dagen fyldige reportager fra de forskellige grønlandske byer.